Halvdelen af spædbørn i Brønderslev var til kiropraktor, dermed indtager Brønderslev førstepladsen som den kommune, hvor flest forældre tager deres små børn til kiropraktor. I Brønderslev var 199 af byens 350 spædbørn født i 2017 til kiropraktor deres første leveår, hvilket svarer til 57 pct. af alle 0-årige født i kommunen det år. Herefter følger Næstved, hvor 326 af de 733 0-årige i kommunen var til kiropraktor svarende til 44 pct. Fordobling på 10 år De seneste 10 år er antallet af nyfødte, som kommer en tur forbi kiropraktoren, mere end fordoblet. I 2008 var knap 5.300 0-årige, som blev født det år, en tur forbi kiropraktorens briks inden for samme kalenderår, et antal der i 2018 var vokset til 13.000. Det svarer til, at 21 pct. af alle 0-årige børn født i 2018, var til kiropraktor inden for samme kalenderår, mens det kun var 8 pct. i 2008. Den gennemsnitlige baby fik i 2018 fire konsultationer hos kiropraktoren. Dette tal har ikke ændret sig siden 2008. - Den enkelte baby modtager altså ikke i gennemsnit mere kiropraktik, der er blot flere forældre, som benytter sig af ydelsen til deres børn, forklarer fuldmægtig i Danmarks Statistik Susanne Brondbjerg. Danske forældre tager i stigende grad deres spædbørn med til kiropraktor, og ud af alle 61.000 babyer født i 2017 var knap 16.000 en tur forbi kiropraktorens briks i deres første leveår med tilskud fra det offentlige. Dette svarer til 26 pct. af alle 0-årige født i 2017 - og i Brønderslev er tallet oppe på hele 57. Også flere andre nordjyske kommuner er repræsenteret på listen, som Danmarks Statistik har lavet, der viser i hvor høj grad, forældre tager deres babyer med til kiropraktor. Hele seks andre nordjyske kommuner ligger også over landsgennemsnittet - nemlig Hjørring, Mariagerfjord, Frederikshavn, Aalborg,,Jammerbugt og Rebild. Forældrene opsøger generelt kiropraktik til deres babyer i de første måneder af barnets liv. Kurven topper, når babyerne er mellem 6 og 12 uger gamle, hvor der er mere end 3.000 kontakter hos kiropraktoren. Mindst populært var kiropraktik til spædbørn i kommunerne Samsø, Thisted og Bornholm, hvor det blot var mellem 4-7 pct. af kommunens 0-årige født i 2017, der var til kiropraktor.
Forældre i Brønderslev er dem, der opsøger kiropraktorer mest, viser nye tal fra Danmarks Statistik.